สแตนดาร์ดฯมั่นใจศก.ไทยปีหน้าโต6%
ธนาคารสแตนดาร์ดชาร์เตอร์ด ชี้เศรษฐกิจไทยปีหน้าโต 6% เหตุปัจจัยแวดล้อมโลกดี รัฐบาลหนุนลงทุนเต็มที่
15 ต.ค. 2557

ธนาคารสแตนดาร์ดชาร์เตอร์ด ชี้เศรษฐกิจไทยปีหน้าโต 6% เหตุปัจจัยแวดล้อมโลกดี รัฐบาลหนุนลงทุนเต็มที่ 
น.ส.อุสรา วิไลพิชญ์  นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) แถลงคาดการณ์เศรษฐกิจไทย ว่า อัตราการเติบโตทางเศรษฐกิจไทย(จีดีพี)ในปีหน้ามีโอกาสจะโตได้สูงถึง 6% จากปีนี้ที่น่าจะโตได้ที่ 2.7% เนื่องจากมีปัจจัยสนับสนุน จากสิ่งแวดล้อมทางเศรษฐกิจโลกที่ปรับดีขึ้น การมีรัฐบาลเข้ามาบริหารประเทศ และมีแนวนโยบายในการบริหารที่ชัดเจนมากขึ้น ส่งผลให้ความเชื่อมั่นนักลงทุนและผู้บริโภคกลับมา พร้อมๆกันนี้ในปีหน้ายังมีเงินลงทุนจากสำนักงานคณะกรรมการส่งเสริมการลงทุน(บีโอไอ)ที่ค้างอยู่อีกกว่า 7 แสนล้านบาท ซึ่งล่าสุดอนุมัติออกมาแล้วถึง 675 โครงการ
นอกจากนี้ ยังมีเงินลงทุนโดยตรงจากต่างประเทศ(เอฟดีไอ)ที่น่าจะไหลเข้ามาอย่างต่อเนื่อง และยังมีการลงทุนต่อเนื่องของภาคเอกชนในประเทศด้วย รวมถึงการบริโภคในประเทศท่าจะดีขึ้นต่อเนื่องด้วย เพราะถึงระดับหนี้ครัวเรือนจะสูงแต่ก็ไม่น่าห่วง เพราะรายได้ครัวเรือนยังเพิ่มขึ้นต่อเนื่อง ที่สำคัญจำนวนครอบครัวที่เป็นหนี้ลดลงแล้ว แน่นอนอาจจะมีบ้างในกลุ่มครัวเรือนที่มีรายได้น้อยซึ่งอ่อนไหวกับภาวะเศรษฐกิจอาจจะใช้จ่ายลดลงบ้าง แต่คิดเป็นสัดส่วนครัวเรือนที่ใช้จ่ายน้อยลงมีค่อนข้างน้อย
“เศรษฐกิจไทยมีโอกาสจะเติบโตได้เต็มศักยภาพ เพราะวันนี้หากมองเห็นปัญหาย่อมจะรีบแก้ไขและมีการกระตุ้นออกมา ฉะนั้น ยิ่งเห็นปัญหานะวันนี้ ยิ่งจะเห็นการแก้ไขและทำให้วันข้างหน้าดีขึ้นๆ เหมือนคนกลัวสอบตก ยิ่งกลัวยิ่งอ่านหนังสือก็ยิ่งทำข้ออบได้”น.ส.อุสรากล่าว
ด้านนายเอ็ดเวิร์ด ลี  หัวหน้าทีมวิจัย อาเซียน ธนาคารสแตนดาร์ดชาร์เตอร์ด กล่าวว่า ภาวะเศรษฐกิจโลกปีหน้าถึงจะไม่ร้อนแรงมาก แต่ก็เติบโตได้ดีขึ้น โดยคาดว่าเศรษฐกิจโลกปีหน้าจะโตที่ 3.4% จากปีนี้ที่ 3% ซึ่งเศรษฐกิจโลกในปีหน้ายอมรับว่าจะมีผันผวนและน่าเป็นห่วงในการเปลี่ยนผ่านไปหาจุดสมดุลและการปฏิรูปบ้าง ซึ่งทำให้เศรษฐกิจในประเทศขนาดใหญ่มีความแตกต่างกับเศรษฐกิจในประเทศกำลังพัฒนาบ้าง ซึ่งปัจจัยนี้จะทำให้ค่าเงินในประเทศกำลังพัฒนาในอาเซียอ่อนค่าลง ขณะที่ประเทศเศรษฐกิจขนาดใหญ่อย่างสหรัฐ ฯกลับปรับขยายตัวดีขึ้นและมีค่าเงินจะแข็งค่าขึ้น และปีหน้าธนาคารกลางสหรัฐ(เฟด)น่าจะขยับดอกเบี้ยขึ้นอีกอย่างน้อยประมาณ 1% จากปัจจุบันที่ 0-0.25% เป็น 1%